CELEX: 32010R1266
Language: mt
Date: 2010-12-22 00:00:00
Title: Regolament tal-Kummissjoni (UE) Nru 1266/2010 tat- 22 ta’ Diċembru 2010 li jemenda d-Direttiva 2007/68/KE fir-rigward tar-rekwiżiti tat-tikkettar għall-inbejjed  Test b’relevanza għaż-ŻEE

31.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 347/27
            
         REGOLAMENT TAL-KUMMISSJONI (UE) Nru 1266/2010
   tat-22 ta’ Diċembru 2010
   li jemenda d-Direttiva 2007/68/KE fir-rigward tar-rekwiżiti tat-tikkettar għall-inbejjed
   (Test b’relevanza għaż-ŻEE)
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2000/13/KE tal-Parlament Ewropew u tal-Kunsill tal-20 ta’ Marzu 2000 fuq l-approssimazzjoni ta’ liġijiet tal-Istati Membri li għandhom x’jaqsmu ma’ tikkettar, preżentazzjoni u riklamar ta’ oġġetti tal-ikel (1), u b’mod partikolari l-Artikolu 21 tagħha,
   Billi:
   
               (1)
            
            
               Id-Direttiva tal-Kummissjoni 2007/68/KE (2) temenda l-lista tal-Anness IIIa tad-Direttiva 2000/13/KE li tindika l-ingredjenti li għandhom jiġu inklużi fit-tikkettar tal-ikel għaliex hemm possibbiltà li jikkawżaw reazzjonijiet avversi f’individwi suxxettibbli; hija tfassal ukoll lista ta’ ċertu derivattivi mill-ingredjenti inklużi fl-Anness IIIa, li għalihom ġie xjentifikament stabbilit li, taħt ċirkostanzi speċifiċi, ma għandhomx jikkawżaw reazzjonijiet avversi u għalhekk huma esklużi mir-rekwiżit tat-tikkettar. Barra minn hekk hija tirrevoka d-Direttiva tal-Kummissjoni 2005/26/KE tal-21 ta’ Marzu 2005 li tistabbilixxi lista ta’ ingredjenti tal-ikel jew ta’ sustanzi li huma provviżorjament esklużi mill-Anness IIIa tad-Direttiva 2000/13/KE (3).
            
         
               (2)
            
            
               Minħabba li l-bidliet fit-tikkettar jaffettwaw l-industrija, prinċipalment l-intrapriżi żgħar u ta’ daqs medju, li jridu perjodu ta’ adattament biex iwittu t-triq għal tranżizzjoni mingħajr tfixkil lejn rekwiżiti tat-tikkettar ġodda, id-Direttiva 2007/68/KE tipprevedi miżuri temporanji biex tiġi ffaċilitata l-applikazzjoni tar-regoli ġodda billi tiġi permessa l-kummerċjalizzazzjoni ta’ oġġetti tal-ikel li jitqiegħdu fis-suq jew li jiġu ttikkettati qabel il-31 ta’ Mejju 2009 li jikkonformaw mad-Direttiva 2005/26/KE sakemm jispiċċaw il-ħażniet.
            
         
               (3)
            
            
               Dak il-perjodu tranżizzjonali li kien previst minn dawk il-miżuri temporanji ttawwal sal-31 ta’ Diċembru 2010 permezz tar-Regolament tal-Kummissjoni (KE) Nru 415/2009 (4) għall-inbejjed kif definiti fl-Anness IV tar-Regolament tal-Kunsill (KE) Nru 479/2008 (5).
            
         
               (4)
            
            
               Wara r-revoka tar-Regolament (KE) Nru 479/2008, l-inbejjed issa huma definiti fl-Anness XIb tar-Regolament tal-Kunsill (KE) Nru 1234/2007 (6). Għalhekk għandha ssir referenza għal dak l-Anness.
            
         
               (5)
            
            
               Skont l-ewwel subparagrafu tal-Artikolu 6(11) tad-Direttiva 2000/13/KE, il-lista fl-Anness IIIa għandha tkun eżaminata mill-ġdid b’mod sistematiku u, fejn meħtieġ, tiġi aġġornata fuq il-bażi tal-għarfien xjentifiku l-aktar reċenti.
            
         
               (6)
            
            
               Is-settur tal-inbid wettaq studji xjentifiċi ġodda dwar l-allerġeniċità tal-kaseina u l-albumina tal-bajd, derivati mill-ħalib u mill-bajd rispettivament, li jintużaw bħala aġenti tal-irfinar fil-produzzjoni tal-inbid. Skont l-applikant, dawk l-istudji huma bbażati fuq dejta xjentifika ġdida li turi li l-inbejjed irfinati bil-kaseina u l-albumina tal-bajd skont il-prattika tajba ta’ manifattura ma għandhomx jikkawżaw reazzjonijiet avversi f’individwi li huma allerġiċi għall-ħalib jew għall-bajd.
            
         
               (7)
            
            
               Fit-8 ta’ Ġunju u d-19 ta’ Lulju 2010 l-Organizzazzjoni Internazzjonali tad-Dielja u l-Inbid għamlet talba għal eżenzjoni tat-tikkettar rigward il-kaseina u l-albumina tal-bajd li jintużaw fil-produzzjoni tal-inbid bħala għajnuniet għall-proċess ta’ kjarifikazzjoni.
            
         
               (8)
            
            
               Fl-14 ta’ Lulju u t-30 ta’ Lulju 2010 il-Kummissjoni ressqet talbiet lill-EFSA għal opinjonijiet xjentifiċi dwar is-sustanzi msemmijin hawn fuq.
            
         
               (9)
            
            
               Sabiex jiġi evitat piż żejjed fuq l-operaturi ekonomiċi minħabba bidliet fir-regoli tat-tikkettar, l-applikazzjoni obbligatorja għas-settur tal-inbid tad-Direttiva 2007/68/KE għandha tkun posposta sakemm titlesta l-valutazzjoni xjentifika mill-EFSA.
            
         
               (10)
            
            
               Id-data prevista fl-Artikolu 3(3) tad-Direttiva 2007/68/KE li tistabbilixxi perjodu tranżitorju għandha għalhekk tiġi stabbilita għat-30 ta’ Ġunju 2012 għall-inbejjed li jitqiegħdu fis-suq jew li jiġu ttikkettati qabel dik id-data u sakemm jispiċċaw il-ħażniet tagħhom b’kundizzjoni li jikkonformaw mad-dispożizzjonijiet li kienu fis-seħħ qabel, jiġifieri dawk tad-Direttiva 2005/26/KE.
            
         
               (11)
            
            
               Għalhekk, id-Direttiva 2007/68/KE għandha tiġi emendata skont dan.
            
         
               (12)
            
            
               Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,
            
         ADOTTAT DAN IR-REGOLAMENT:
   Artikolu 1
   Fl-Artikolu 3 tad-Direttiva 2007/68/KE, il-paragrafu 3 għandu jinbidel b’dan li ġej:
   
      “L-Istati Membri għandhom jippermettu li l-inbejjed, hekk kif definit fl-Anness XIb tar-Regolament (KE) Nru 1234/2007, li jitqiegħdu fis-suq jew li jiġu ttikkettati qabel it-30 ta’ Ġunju 2012, u li jikkonformaw mad-dispożizzjonijiet tad-Direttiva 2005/26/KE, jiġu kkummerċjalizzati sakemm jispiċċaw il-ħażniet.”
   
   Artikolu 2
   Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-22 ta’ Diċembru 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 109, 6.5.2000, p. 29.
   
      (2)  ĠU L 310, 28.11.2007, p. 11.
   
      (3)  ĠU L 75, 22.3.2005, p. 33.
   
      (4)  ĠU L 125, 21.5.2009, p. 52.
   
      (5)  ĠU L 148, 6.6.2008, p. 1.
   
      (6)  ĠU L 299, 16.11.2007, p. 1.